Скупштина општине Чајетина на електронској седници одржаној 01. априла 2021 . године, по претходно добијеној сагласности министарства надлежног за систем локалне самоуправе број 021-01-00056/1/2021-24 од 12. 02.2021. године на основу члана 47. став 3. Закона о комуналној милицији („Службени гласник РС“, бр. 49/19) и члана 40. став 6. Статута општине Чајетина („Службени лист општине Чајетина“, бр. 2/19), донела је

**О Д Л У К У**

**О УНИФОРМИ И ОЗНАКАМА КОМУНАЛНИХ МИЛИЦИОНАРА**

**I ОСНОВНЕ ОДРЕДБЕ**

**Члан 1.**

Овом одлуком прописује се изглед униформе и ознака на униформи комуналних милиционара, начин ношења униформи и, с тим у вези, делови униформе, начин задужења, замене и раздужења униформи и време њиховог ношења.

Униформа комуналног милиционара, у смислу ове одлуке, јесте службено обележје комуналног милиционара, састављено од прописаних делова и ознака.

**Члан 2.**

Униформа комуналног милиционара састоји се из основних и додатних делова утврђених овом одлуком.

**II ОСНОВНА УНИФОРМА**

**Члан 3.**

Делови основне униформе комуналних милиционара су:

1. качкет;

2. поткапа

3. зимска капа

4. панталоне зимске (мушког и женског кроја);

5. панталоне летње (мушког и женског кроја);

6. опасач;

7. поло мајица са дугим рукавима;

8. поло мајица са кратким рукавима;

9. џемпер;

10. јакна зимска са капуљачом;

11. јакна;

12. кишна кабаница;

13. чарапе (зимске и летње);

14. ципеле дубоке зимске водонепропусне;

15. ципеле полудубоке летње;

16. рукавице (мушке и женске).

**Члан 4.**

Делови основне униформе комуналног милиционара су следећег изгледа:

1. качкет је тамно сиве боје, класичног облика, израђен од памучног материјала, са подешивачем за обим, са пришивеном ознаком са грбом Општине Чајетина (у даљем тексту: Општине) на средини чеоног дела;

2. поткапа је тамно сиве боје, израђена од тканине мешовитог састава;

3. зимска капа је израђена од водонепропусног платна тамно сиве боје, са продужецима за уши, унутра обложена тканином мешовитог састава, са пришивеном ознаком са грбом Општине на средини чеоног дела;

4. панталоне зимске (мушке и женске) израђене су од тканине мешовитог састава, тамно сиве боје, око појаса са потребним бројем држача за опасач ширине 50 mm, испод појаса, са нашивеним џеповима с леве и десне стране ногавице и џеповима са преклопом на задњој страни, са ногавицама са подесивом ширином, а на крајевима доњег дела ногавица с унутрашње стране ивице су опшивене (ојачане) траком, са поставом;

5. панталоне летње, израђене су од лакше тканине мешовитог састава, тамно сиве боје и истог су кроја као и панталоне зимске;

6. опасач је црне боје, ширине 40 mm, израђен од посебне врсте тканине, специфичног ткања (кордура), са класичним закопчавањем, носи се на панталонама;

7. поло мајица са дугим рукавима израђена је од тканине тамно сиве боје, закопчава се са три дугмета, крагна јој је класичног кроја, са десне стране има чичак траку предвиђену за име и положај, са леве стране чичак подлогу за грб општине Чајетина и на леђима натпис "КОМУНАЛНА МИЛИЦИЈА", на десном рукаву пришивена је чичак подлога за ознаку "КОМУНАЛНА МИЛИЦИЈА ОПШТИНE ЧАЈЕТИНА";

8. поло мајица са кратким рукавима израђена је према опису под тачком 7) овог члана, с тим што је чичак подлога за ознаку са натписом "КОМУНАЛНА МИЛИЦИЈА ОПШТИНЕ ЧАЈЕТИНА" на десном рукаву пришивена на 50 mm од крајева доњег дела рукава;

9. џемпер је плетени, од тканине мешовитог састава, тамно сиве боје, с високим оковратником који са предње стране има патент затварач дужине 200 mm, на раменима и лактовима ојачан тканином исте боје, с тим што се руб џемпера и рукава завршава ранфлом исте боје, прилагођен да се носи испод јакне;

10. јакна зимска са капуљачом израђена је од синтетичког водонепропусног материјала тамно сиве боје, закопчава се патент затварачем и дрикерима, с предње стране има четири џепа с преклопом, испод којег се налази отвор са патент затварачем са приступом са горње стране, у унутрашњости оба горња џепа налази се панел за налепницу, који је причвршћен чичак траком, у горњем левом џепу налази се додатак који је пришивен испод панела за налепницу, а изнад левог горњег џепа постављена је чичак подлога за ознаку са грбом Општине, изнад десног горњег џепа налази се чичак трака предвиђена за ознаку презимена и положаја, на грудном делу, поред патент затварача, су два помоћна џепа, са отворима који се причвршћују чичак траком, на левом рукаву пришивена чичак подлога за ознаку са натписом „КОМУНАЛНА МИЛИЦИЈА ОПШТИНЕ ЧАЈЕТИНА”, на леђима натпис "КОМУНАЛНА МИЛИЦИЈА", крагна је класична, позади са прорезом за смештај капуљаче, а на унутрашњој страни јакне је патент затварач којим се причвршћује уложак;

11. јакна летња је израђена од синтетичког водонепропусног материјала тамно сиве боје, закопчава се затварачем који служи и за спајање са зимском јакном због чега је јакна и израђена тако да се може носити и посебно и као уложак, на предњем делу јакне, горе су са сваке стране нашивени џепови који се затварају патент затварачем с преклопом који се причвршћују чичак траком, а доле су косо урезани џепови, изнад горњег левог џепа је чичак подлога за грб општине Чајетине, изнад горњег десног џепа је причвршћена чичак трака за презиме и положаја, рукави су са нашивеном манжетном која се стеже ушивеном еластичном траком, на десном рукаву пришивена је чичак подлога за ознаку "КОМУНАЛНА МИЛИЦИЈА ОПШТИНЕ ЧАЈЕТИНА", на леђима натпис "КОМУНАЛНА МИЛИЦИЈА";

12. кишни мантил (кабаница) је израђен од гумиране тканине тамно сиве боје са рефлектујућим натписом сребрнобеле боје "КОМУНАЛНА МИЛИЦИЈА ОПШТИНЕ ЧАЈЕТИНА" на леђима, с тим што је кројем прилагођен за ношење на основној униформи комуналног милиционара;

13. чарапе су црне боје, израђене од материјала мешовитог састава;

14. ципеле дубоке водонепропусне зимске, израђене су од црне коже, са гуменим неклизајућим ђоном исте боје, на везивање;

15. ципеле полудубоке летње, израђене од црне коже, са гуменим неклизајућим ђоном исте боје, на везивање;

16. рукавице су са прстима, црне боје, израђене од синтетичког материјала, са ојачањем од вештачке коже са унутрашње стране на прстима и длану, са чичак траком око зглобова.

**III ДОДАТНА УНИФОРМА**

**Члан 5.**

Додатна униформа комуналних милиционара који обављају одређене послове остваривања надзора у јавном градском, приградском и другом локалном саобраћају, као и друге послове одређене прописима локалне самоуправе у вези са саобраћајем је рефлектујући прслук.

Рефлектујући прслук из става 1. овог члана израђен је од лаганог материјала јарке наранџасте боје с нашивеним тракама од рефлектујућег материјала и рефлектујућим натписом сребрнобеле боје „КОМУНАЛНА МИЛИЦИЈА ОПШТИНЕ ЧАЈЕТИНА” на леђима, с тим што је кројем прилагођен за ношење на основној униформи комуналног милиционара.

**IV ЗАДУЖЕЊЕ, ЗАМЕНА И РАЗДУЖЕЊЕ УНИФОРМЕ**

**Члан 6.**

Комунални милиционари задужују и носе униформу на основу налога руководиоца Одељења комуналне милиције или лица које он овласти.

**Члан 7.**

Лице које се прима у службу за обављање послова комуналног милиционара или се распореди на радно место комуналног милиционара задужује основну униформу, додатну униформу и ознаке на униформи комуналног милиционара.

Лице које изгуби својство комуналног милиционара дужно је да врати све делове основне и додатне униформе и ознаке на униформи.

**Члан 8.**

Основни и додатни делови униформе задужују се у следећој количини и с временом замене, односно трајања појединих делова, и то:

1. качкет, један комад, две године;

2. поткапа, један комад, прво задужење;

3. зимска капа, један комад, две године;

4. панталоне зимске, два пара, једна година;

5. панталоне летње, два пара, једна година;

6. опасач, један комад, пет година;

7. поло мајица са дугим рукавима, четири комада, једна година;

8. поло мајица са кратким рукавима, четири комада, једна година;

9. џемпер, један комад, две године;

10. јакна зимска са капуљачом, један комад, три године;

11. јакна летња, један комад, три године;

12. кишна кабаница, један комад, једна година

13. чарапе (мушке, женске), 10 пари летњих и 5 пари зимских, једна година;

14. ципеле дубоке зимске водонепропусне, један пар, две године;

15. ципеле полудубоке летње, један пар, две године;

16. рукавице (мушке, женске), један пар, две године;

17. рефлектујући прслук, један комад, једна година.

**Члан 9.**

Приликом првог задужења униформе, односно приликом прве набавке делова униформе, комуналном милицонару отвара се лични картон задужења.

**Члан 10.**

Делови основне и додатне униформе који су оштећени или уништени приликом вршења службе или у вези са вршењем службе замењују се на основу захтева комуналног милиционара и одобрења руководиоца Одељења комуналне милиције.

У случају из става 1. овог члана комунални милиционар приликом замене враћа дотрајали део униформе са ознакама.

**V ВРЕМЕ И НАЧИН НОШЕЊА УНИФОРМЕ**

**Члан 11.**

Руководилац Одељења комуналне милиције, зависно од годишњег доба и временских услова, одређује период ношења зимске и летње униформе.

**Члан 12.**

Комунални милиционар не сме носити униформу или делове униформе са ознакама за време коришћења годишњег одмора, боловања, удаљења са дужности, као учесник јавног окупљања и у другим случајевима кад је ван службе.

**Члан 13.**

Униформа се мора стално одржавати, носити и држати у чистом и уредном стању.

Поједини делови основне униформе морају се носити на следећи начин:

1. качкет се носи тако да ивица обода качкета стоји водоравно по линији највећег обима главе;

2. панталоне се носе тако да доња ивица опасача буде на кости кука, а предњи шав панталона достиже врх горњег дела ципеле плитке, односно улази у ципелу полудубоку;

3. поло мајице се носе закопчане и увучене у панталоне;

4. јакне се носе закопчане, а у затвореним просторијама могу се носити и откопчане.

**Члан 14.**

По одобрењу руководиоца Одељења комуналне милиције и начелника Општинске управе, делови униформе могу се дати на послугу за потребе снимања филма, позоришне представе и сродних активности.

**VI ОЗНАКЕ НА УНИФОРМИ**

**Члан 15.**

Ознаке на униформи су:

1. ознака са натписом „КОМУНАЛНА МИЛИЦИЈА“;

2. ознака са натписом „КОМУНАЛНА МИЛИЦИЈА ОПШТИНЕ ЧАЈЕТИНА“;

3. ознака са грбом Општине;

4. ознака презимена, идентификационог броја и ознаке положаја.

**Члан 16.**

Ознака са натписом „КОМУНАЛНА МИЛИЦИЈА“ је у облику правоугаоника димензија 30х20 сm и представља подлогу тамно сиве боје, оивичену концем сребрнобеле боје, на којој је овај натпис машински извезен концем сребрнобеле боје.

Ознака из става 1. овог члана носи се пришивена или причвршћена чичком на леђима униформе (поло мајице и летње и зимске јакне).

**Члан 17.**

Ознака са натписом „КОМУНАЛНА МИЛИЦИЈА ОПШТИНЕ ЧАЈЕТИНА“ је округлог облика пречника 10 сm и представља подлогу тамно сиве боје оивичену концем сребрнобеле боје на којој је овај натпис машински извезен концем сребрнобеле боје.

Ознака из става 1. овог члана носи се причвршћена чичком на десном рукаву униформе (летње и зимске јакне и поло мајице).

**Члан 18.**

Ознака са грбом општине Чајетина састоји се од подлоге троугластог облика димензија 8x10 сm тамно сиве боје оивичене концем сребрнобеле боје на којој је у средини машински извезен грб.

Ознака из става 1. овог члана носи се причвршћена чичком са леве стране на грудима.

Ознака са грбом општине Чајетина је троугластог облика димензија 4х5 сm тамно сиве боје оивичена концем сребрнобеле боје на којој је у средини машински извезен грб.

Ознака из става 3. овог члана носи се пришивена на качкету и зимској капи.

Грб општине на ознаци из става 1. и става 3. овог члана аплицира се у складу са одлуком општине Чајетина којом се одређује употреба грба општине Чајетина и сврхом униформе да означава службени статус комуналног милиционара у обављању послова из надлежности општине Чајетина.

**Члан 19.**

Ознака презимена, идентификационог броја и положаја састоји се од подлоге у облику правоугаоника димензија 10x2 сm тамно сиве боје на којој је сребрнобелим словима у првом реду исписан идентификациони број и положај (РУКОВОДИЛАЦ КОМУНАЛНЕ МИЛИЦИЈЕ, односно КОМУНАЛНИ МИЛИЦИОНАР), а у другом реду исписано његово презиме.

Ознака из става 1. овог члана носи се причвршћена чичком са десне стране на грудима.

**VII ЗАВРШНЕ ОДРЕДБЕ**

**Члан 20.**

Поред униформи и ознака прописаних овом одлуком комуналним милиционарима, када то захтевају услови рада и прописи о безбедности и здрављу на раду, обезбеђују се и други делови одеће (заштитна пододела и сл) који не представљају њихову униформу у смислу ове одлуке.

**Члан 21.**

Ова одлука ступа на снагу осмог дана од дана објављивања у „Службеном листу општине Чајетина“.

**СКУПШТИНА ОПШТИНЕ ЧАЈЕТИНА**

**Број: 02-31/2021-01 од 01. априла 2021. године**

**ПРЕДСЕДНИК**

**СКУПШТИНЕ ОПШТИНЕ,**

***Арсен Ђурић***